b"\n_START_ARTICLE_\nHospital Fundaci\xc3\xb3 Ferrer i Salles\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici p\xc3\xbablic a\xc3\xafllat, envoltat de jard\xc3\xad que fa cantonada amb el carrer de Pelegr\xc3\xad Torell\xc3\xb3 i amb el de Ferrer i Sall\xc3\xa9s. Presenta planta en forma de T. S'hi accedeix per una torre central davantera de planta baixa i dos pisos, les ales laterals tenen planta baixa, pis i golfes. Hi ha cobertes de teula \xc3\xa0rab al cos anterior i terrat al posterior. Les finestres i les portes mostren llindes esglaonades. A les cobertes s'obren finestres-mansarda.\n_START_SECTION_\nHist\xc3\xb2ria\n_START_PARAGRAPH_\nL'Hospital \xc3\xa9s aixecat per la Fundaci\xc3\xb3 Ferrer Sall\xc3\xa9s creada amb aquesta finalitat a partir de la donaci\xc3\xb3 de Josep Ferrer i Sall\xc3\xa9s. En les seves disposicions testament\xc3\xa0ries del 1889, Ferrer fa hereu dels seus b\xc3\xa9ns a la vila de Sant Sadurn\xc3\xad amb l'objectiu de reconstruir l'Esgl\xc3\xa9sia de Sant Sadurn\xc3\xad d'Anoia i construir i mantenir un hospital per a malalts pobres. Malgrat la donaci\xc3\xb3 d'un terreny i la deixa testament\xc3\xa0ria, les obres de l'Hospital no s'iniciaran fins a 1928 per dificultats en la urbanitzaci\xc3\xb3 de la pla\xc3\xa7a Manel Ravent\xc3\xb3s. El promotor del projecte fou moss\xc3\xa8n Ullastre, que aconsegu\xc3\xad el suport de diversos propietaris de la vila._NEWLINE_El projecte original de l'Hospital fou encarregat a l'arquitecte Ignasi Brugueras Llobet. En aquest projecte tamb\xc3\xa9 hi intervingu\xc3\xa9, tres anys despr\xc3\xa9s, Josep Ros i Ros per dissenyar l'acc\xc3\xa9s, les escales i la tanca. El 1956 s'ampli\xc3\xa0 l'edifici annexant un nou cos._NEWLINE_El 1988 s'exting\xc3\xad la Fundaci\xc3\xb3 i l'Ajuntament ced\xc3\xad la gesti\xc3\xb3 a la m\xc3\xbatua L'Alian\xc3\xa7a. L'Hospital es va reconvertir en una resid\xc3\xa8ncia assistida i centre de dia, responent a les demandes d'atenci\xc3\xb3 de la gent gran. El 2002 es va construir la rampa que l'uneix amb la Casa dels Avis."